Rosslyn-kápolna

A Rosslyn-kápolna (pontosabb nevén Szent Máté kollégiumi kápolna), Roslin (Skócia) közelében áll, a 15. század közepén építettek. William St Clair (a család neve később Sinclairre módosult) alapította. A skót reformációt követően (1571) a római katolikus mise celebrálása tilos volt, így egészen 1862-ig használaton kívül volt, ekkortól használják újra az anglikán rítusnak megfelelően. A kápolna neve, Rosslyn skót gael nyelvjárásban a következő szavak összetétele: Ros: főnév, jelentése tudás; Linn: főnév, jelentése generáció; Így az egyik jelentés a generációk tudása. A Ros szó még ősi tudást is jelenthet. A Rosslyn név tehát ezt is jelentheti: ősi tudás, melyet generációk kaptak örökül.[forrás?] Története A kápolna alapítója, William St Clair elhunyt. Halálával együtt az építkezések is leálltak, így a tervezett nagytemplom nem készült el. A reformáció hatására 1571-ben a kápolnát bezáratták, oltárait eltávolították. A St Clair család 1630-ban a szabadkőműves Skót Nagypáholy élére került, tagjai közül gyakran kerültek ki nagymesterek. Sir James Sinclair 1736-ban elrendelte a kápolna felújítását, mely alapítása óta az első kísérlet volt az épület helyreállítására. 1862-ben az Anglikán Közösség rítusa szerint újra megnyitották az istentisztelet számára. Az 1950-es években javításokat folytattak. Dan Brown 2003-ban megjelent regénye, A da Vinci-kód jelentősen megnövelte a látogatók számát. 2007 - Újabb, ma is tartó felújítási munkálatok kezdődtek, melyek a kápolna teljes helyreállítását célozzák. Nagy figyelmet fordítanak a történelem során erősen megrongálódott faragványok helyreállításának. Építészeti sajátosságok Az építkezés eredeti terveit nem találták meg, így nem lehet tudni, hogy a jelenlegi felépítése egyezik-e az eredeti tervekkel. Építészeti szempontból Skócia legkiválóbb épületei közé tartozik. Az építkezés 1456. szeptember 20-án kezdődött. A tervezett keresztalakot nem fejezték be, csak a kápolna és a kórus készült el egészében, a régi kripta fölött. A főhajó és a mellékhajó alapköveit a 19. században találták meg. Tizennégy oszlop található a kápolnában, melyek tizenkét boltívből álló árkádot alkotnak. A keleti részen egy tizenötödik oszlop hármas boltívet alkot a két utolsóval. A három nevezetes oszlop neve (északról): Mester Oszlop, Napszámos Oszlop és Tanonc Oszlop. Ezek a nevek a késő György-korból származnak, korábban, Gróf, Isten jelenléte és Herceg oszlop (The Earl's Pillar, The Shekinah and the Prince's pillar.) volt a nevük. Tanonc Oszlop Nevét egy 18. századi legenda adja, mely szerint az kőművesmester nem hitt abban, hogy tanonca képes végrehajtani a bonyolult faragó munkát az eredeti minta ismerete nélkül (mely máig ismeretlen). Ám míg a mester távol volt a tanonc elkészítette az oszlop faragását, s a felbőszült mester megölte. Büntetésül az ellenkező oldali falba belevésték arcképét, hogy örök időkig lássa tanonca művét. Az oszlop felső részén a következő felirat áll: "Forte est vinum fortior est rex fortiores sunt mulieres super omnia vincit veritas" ("Erős a bor, erősebb a király, még erősebb az asszony, ám az igazság legyőzi mindet"). Kukoricát, aloe verát ábrázoló faragványok Az egyik ablak fölötti boltívet olyan faragványok díszítenek, melyek kukoricára hasonlítanak, ám a faragványok erősen megrongálódtak, így lehetetlen bizonyosan megállapítani. Néhány boltívet pedig aloe vera motívumok díszítenek. Mind a két növény Amerikából származik (s jóval a kápolna építése után terjedt el Európában), így felvetődik a kérdés, hogy hogyan kerültek be a kápolna faragványai közé. Egyesek úgy vélik, hogy a templomosok 1307-es bukásukat követően Amerikába menekültek, s a velük kapcsolatban álló William St Clair így ismerte meg ezeket a növényeket. Az elmélet nem nyert bizonyítást, az sem kizárt, hogy a faragványok jóval a felépítés után, valamely felújítás során készültek el. Kripta A kápolna a Sinclair család temetkezési helyéül is szolgált több generáción keresztül, a kripta a kápolna hátsó feléből volt elérhető, ám jelenleg ismeretlen a bejárat helye. 1837-ben az egyik családtag az eredeti kriptába kívánt temetkezni, ám mesteremberei képtelenek voltak megtalálni a bejáratot. Ebből kiindulva több kutató véli úgy, hogy a kripta valójában egy rejtett földalatti termet jelöl, melyben kincsek vannak elrejtve (többféle elgondolás van ezek mibenlétéről: Jézus mumifikált feje, a Szent Grál, a templomosok kincse vagy az eredeti skót koronaékszerek. Ezen elméletek egyikére sem léteznek bizonyítékok. A „Rosslyn-titok” Egyesek a felépítése miatt Salamon templomához (később Heródes temploma) hasonlítják, annak kicsinyített másolatának tartják. A három oszlopból a két elsőt Boáz és Jákin oszlopaival azonosítják, míg a kápolna többi részében Ezékiel próféta látomásának kőbe öntött változatát vélik felfedezni. Ezen jellemzők miatt egyesek úgy vélik, hogy az épület titkos tudást rejt, szerkezete és az alatta elhelyezkedő kripta a templomosok titkos tudását őrzi. Salamon templomával való hasonlatosságára a következőket szokták felhozni: A Jákin és Boáz oszlopok ugyanúgy helyezkednek el, mint az eredetiek a leírás szerint; A hármas boltív egy szabadkőműves szertartás, a Szent Királyi Boltív fontos eleme, a szertartás szerint Salamon templomában is megtalálható volt ez a Jákin, Boáz és a Mester Oszlop alkotta hármas boltív; A hármas boltív (formája miatt hármas-taunak is nevezik) középpontjában helyezkedik el egy Salamon pecsét (Dávid-csillag, keresztény kontextusban a betlehemi csillag); A legenda szerint Salamon templomának romjait a templomosok ásták ki, ám nem tudták, hogyan nézhetett ki az eredeti épület, mindössze a még mindig ép nyugati fal egy részét találták meg, s azt mintázva építették meg a kápolna nyugati falát (egyesek szerint a megtalált maradványokból építették); sokáig úgy gondolták, hogy egy további építkezés befejezetlen maradéka a fal. A falat megtekintette Dr. Jack Miller geológus is. Erről így ír: "...Először is a támpillérek a fal mellett csak díszítő funkciót töltenek be. Gyakorlati hasznuk nincs, mert nem a fő súlypontot támasztják alá, és ha hozzá akartak építeni bármit is, az menthetetlenül összeomlott volna.... Egész egyszerűen nem akartak tovább építkezni.... A hátsó köveket szándékosan úgy munkálták meg, hogy a rombolás látszatát keltsék... ezeket direkt így faragták ki." Philip Davies professzor, a Sheffieldi Egyetem Bibliatudományi Tanszékének munkatársa, szintén látta a kápolnát. A professzor így vall erről: " Ez az épület egyáltalán nem hasonlít egy keresztény imaházra. Ha rátekintek, az a benyomásom, mintha valamilyen középkori titkot akartak volna itt eltemetni." A Salamon templomával való hasonlatosságról szkeptikus vélemények is születtek; Mark Oxbrow és Ian Robertson a következőket írja: "A Rosslyn-kápolna egyáltalán nem hasonlít Salamon vagy Heródes templomára. Ha az épületek alapterveit összehasonlítjuk, láthatjuk, hogy alig van hasonlóság. Mivel a skóciai kápolna kisebb mint az említett ősi templom, megpróbálhatjuk az arányok összevetését is, ám így sem találunk nevezetes hasonlóságot. Ám ha a Rosslyn-kápolna terveit a glasgow-i East Quire terveivel hasonlítjuk össze, észrevehetjük, hogy majdnem azonosak; megegyező számú ablak és oszlop ugyanazon elrendezésben." Mindkét épület eredeti terveinek és látképének ismerete nélkül lehetetlen egyértelműen eldönteni, hogy a hasonlóság valóban bír-e jelentéssel. Templomos kapcsolatok A Salamon templomával való feltételezett hasonlatossága és néhány faragvány (pl. a kukoricát ábrázoló faragványok) révén több kutatóban és íróban merült fel az ötlet, hogy a kápolna talán a templomosok kincseit rejti. Ezen feltételezések szerint a templomosok a Szentföldön felbecsülhetetlen kincseket (ereklyéket, titkos iratokat) találtak, melyre későbbi hatalmukat alapozhatták, s bukásuk után ebben a kápolnában rejtették el e kincseket. Szabadkőműves kapcsolatok A kápolnában található néhány faragvány, melyről egyesek feltételezik, hogy szabadkőműves szimbólum. Az egyik legfontosabb egy bekötött szemű embert ábrázol, amint vezetik valahová; a szabadkőművesség beavató szertartása is hasonló. A hármas boltív is bír szabadkőműves szimbolikával egyes vélemények szerint. A bukott angyalok fejjel lefele, megkötözve vannak ábrázolva, ezt az ábrázolásmódot is szabadkőművesnek jellemzik egyesek. Mivel a kápolna a 15. században épült, s a szabadkőművességről csak a 16. század kései évtizedeiből vannak megbízható források, ezért ezt az ellentmondást úgy szabadkőműves kapcsolat hívei úgy oldják fel, hogy ezek a faragványok bizonyára később készültek mint maga a kápolna. Az a feltételezés, hogy az 1860-as években James St Clair-Erskine által elrendelt javítások során készültek egy ismert szabadkőműves mester, David Bryce által, de erre nincs bizonyíték. A Skót Nagypáholy első nagymestere bizonyos William Sinclair of Roslin (nem azonos az építtetővel) volt, s a Sinclair családból később is kerültek ki magas rangú szabadkőművesek, ezért más elképzelések szerint a kápolna az ő idejükben bővült ki az említett faragásokkal. Források Jegyzetek Források Dan Burstein (2004). Secrets of the Code: The Unauthorized Guide to the Mysteries Behind the Da Vinci Code. Jackson: CDS Books. ISBN 1593150229. Mark Oxbrow, Ian Robertson (2005). Rosslyn and the Grail. Edinburgh: Mainstream Publishing. ISBN 1-84596-076-9. Tim Wallace-Murphy & Marilyn Hopkins (1999). Rosslyn: Guardians of the Secrets of the Holy Grail. Nelson: Element Books. ISBN 1-86204-493-7. Larkin Dunton (1896). The World and Its People. Burdett: Silver. Michael T. R. B. Turnbull (2007). Rosslyn Chapel Revealed. Stroud: Sutton Publishing Ltd. ISBN 978-0750944670. Christopher Knight és Robert Lomas (1999). A második Messiás. Debrecen: Gold Book Könyvkiadó. ISBN 963-9248-06-1. További információk A kápolna hivatalos oldala